Nos Stephanus de Poilleyo, tenens sigillum commune regis in Matisconensi baillivia constitutum, notum facimus universis presentes litteras inspecturis quod in presentia Stephani Guyardini de Edua, clerici, auctoritate regis publici notarii, et testium infrascriptorum, propter hoc specialiter constitutus vir nobilis dominus Odo, miles, dominus Montis Acuti, ex certa scientia, dedit et nomine donationis irrevocabilis concessit donatione irrevocabili venerabilibus viris decano et capitulo Eduensi, presentibus et nomine suo ac sue ecclesie recipientibus in perpetuum, viginti et quinque grossos Turon. argenti, annui et perpetui redditus, convertendos perpetuo in sustentationem unius torchie cere pro illuminando in honore gloriosi marthiris sancti Lazari, quociens caput ejusdem sancti in Eduensi ecclesia ostendetur, quem annuum et perpetuum redditum ob hoc assedit dicte Eduensi ecclesie in perpetuum dictus miles super taillias suas de Aubigneo et super omnia alia bona sua, et promisit per suum juramentum et sub bonorum suorum omnium predictorum obligatione, reddere et solvere Edue ex tunc annis singulis dictis decano et capitulo dictum redditum ad opus predictum, infra octabas festi beati Bartholomei apostoli annuatim, volens se compelli ad premissorum omnium observanciam quasi ex re adjudicata per dictum dominum nostrum regem et suum sigillum predictum cujus juridictioni et cohertioni supposuit totaliter quo ad hoc se suosque et omnia bona sua. In cujus rei testimonium, ad preces dicti militis nobis oblatas per prenominatum notarium sigillum commune predictum presentibus litteris inde confectis per eumdem duximus apponendum. Datum et actum Edue anno Domini millesimo trecentesimo tricesimo secundo, die jovis in vigilia beati Leodegarii, presentibus Johanne Fortis, Henrico Popain, Hugone Porcheti, civibus Eduensibus, et pluribus aliis fide dignis testibus ad premissa vocatis specialiter et rogatis.